KOMISSION TÄYTÄNTÖÖNPANOASETUS (EU) 2022/55,

annettu 9 päivänä marraskuuta 2021,

täytäntöönpanoasetuksen (EU) 2021/403 muuttamisesta siltä osin kuin on kyse uuden todistusmallin lisäämisestä sellaisten tiettyjen sorkka- ja kavioeläinten unioniin tuloa varten, jotka ovat peräisin unionista ja jotka siirretään kolmanteen maahan tai alueelle tapahtumiin, näyttelyihin, näytöksiin tai esityksiin osallistumista varten ja siirretään sen jälkeen takaisin unioniin, sekä täytäntöönpanoasetuksen (EU) 2021/404 muuttamisesta siltä osin kuin on kyse niiden kolmansien maiden luettelosta, joista sorkka- ja kavioeläinten saapuminen unioniin on sallittua

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (1) ja erityisesti sen 230 artiklan 1 kohdan, 238 artiklan 3 kohdan ja 239 artiklan 3 kohdan,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (virallista valvontaa koskeva asetus) 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (2) ja erityisesti sen 90 artiklan ensimmäisen kohdan a ja e alakohdan ja 126 artiklan 3 kohdan,

sekä katsoo seuraavaa:

(1) Asetuksessa (EU) 2016/429 vahvistetaan eläinten välillä tarttuvia ja eläimestä ihmiseen tarttuvia tauteja koskevat säännöt, mukaan lukien vaatimukset, jotka liittyvät eläinterveyden viralliseen todentamiseen eläinten, sukusolujen ja alkioiden ja eläinperäisten tuotteiden erilaisia siirtoja varten, sekä eläinten, sukusolujen ja alkioiden ja eläinperäisten tuotteiden unioniin saapumista koskevat vaatimukset. Unioniin tuloon liittyviä vaatimuksia täsmennetään komission delegoidussa asetuksessa (EU) 2020/692 (3).

(2) Asetuksen (EU) 2016/429 239 artiklan 2 kohdan a alakohdan iv alakohdassa säädetään komission mahdollisuudesta asettaa erityissääntöjä, jotka koskevat poikkeuksia yleisistä vaatimuksista, joita sovelletaan sellaisten eläinten saapumiseen unioniin, jotka ovat peräisin unionista ja jotka siirretään kolmanteen maahan tai alueelle ja siirretään sitten takaisin unioniin kyseisestä kolmannesta maasta tai alueelta. Kyseisen artiklan perusteella delegoidun asetuksen (EU) 2020/692 177 artiklaa on muutettu komission delegoidulla asetuksella (EU) 2022/54 (4) tarkoituksena asettaa erityissääntöjä, jotka koskevat sellaisten sorkka- ja kavioeläinten unioniin saapumista, jotka ovat peräisin unionista ja jotka siirretään kolmanteen maahan tai alueelle unionin ulkopuolella järjestettäviin tapahtumiin, näyttelyihin, näytöksiin tai esityksiin (”events”) osallistumista varten ja siirretään sen jälkeen välittömästi takaisin unioniin.

(3) Komission täytäntöönpanoasetuksen (EU) 2021/403 (5) liitteessä II vahvistetaan muun muassa yhdistettyjen eläinterveys- ja virallisten todistusten mallit ja ilmoitusmallit maaeläinten unioniin tuloa ja unionin kautta tapahtuvaa kauttakuljetusta varten. Kyseiseen täytäntöönpanoasetukseen ei kuitenkaan sisälly todistusmallia, jollaisen on oltava sellaisten sorkka- ja kavioeläinten lähetysten mukana, jotka ovat peräisin unionista ja jotka siirretään kolmanteen maahan tai alueelle unionin ulkopuolella järjestettäviin tapahtumiin, näyttelyihin, näytöksiin tai esityksiin osallistumista varten ja siirretään sen jälkeen välittömästi takaisin unioniin. Tapahtuman järjestävän kolmannen maan tai alueen toimivaltaisen viranomaisen olisi annettava kyseisessä todistuksessa tarvittavat takeet siitä, että delegoidun asetuksen (EU) 2020/692 177 artiklassa, sellaisena kuin se on muutettuna, säädettyjä eläinterveyttä koskevia vaatimuksia noudatetaan näissä eläinten saapumisissa. Kaupan häiriöiden välttämiseksi on sen vuoksi tarpeen muuttaa täytäntöönpanoasetusta (EU) 2021/403 ja säätää tällaisten lähetysten mukana toimitettavan todistuksen mallista.

(4) Komission täytäntöönpanoasetuksessa (EU) 2021/404 (6) vahvistetaan luettelot kolmansista maista, alueista tai niiden vyöhykkeistä, joista delegoidun asetuksen (EU) 2020/692 soveltamisalaan kuuluvien eläinlajien ja -luokkien saapuminen unioniin on sallittua. Kyseisen täytäntöönpanoasetuksen liitteessä II olevassa 1 osassa vahvistetaan luettelo kolmansista maista, alueista tai niiden vyöhykkeistä, joista sorkka- ja kavioeläinten saapuminen unioniin on sallittua. Kyseisessä liitteessä olevassa 4 osassa luetellaan tietyt eläinterveyttä koskevat takeet, jotka voidaan osoittaa tietyille kolmansille maille, alueille tai niiden vyöhykkeille asetuksen (EU) 2016/429 237 artiklan mukaisesti. Koska unionista peräisin olevien sorkka- ja kavioeläinten siirtämiseen kolmanteen maahan tai alueelle ja sen jälkeen välittömästi takaisin unioniin voi liittyä eläinterveysriskejä, delegoidun asetuksen (EU) 2020/692 177 artiklassa säädetty mahdollisuus, että tällaiset sorkka- ja kavioeläimet voivat saapua takaisin unioniin unionin ulkopuolella järjestettyihin tapahtumiin osallistumisen jälkeen, olisi rajattava tiettyihin kolmansiin maihin ja alueisiin, jotka antavat tarvittavat takeet. Tämä mahdollisuus olisi sen vuoksi kuvattava eläinterveyttä koskevana takeena täytäntöönpanoasetuksen (EU) 2021/404 liitteessä II olevassa 4 osassa, ja se olisi rajattava kyseisessä liitteessä olevassa 1 osassa lueteltuihin tiettyihin kolmansiin maihin tai alueisiin, joista sorkka- ja kavioeläinten saapuminen unioniin on sallittua.

(5) Sen vuoksi täytäntöönpanoasetuksia (EU) 2021/403 ja (EU) 2021/404 olisi muutettava.

(6) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetus (EU) 2021/403 seuraavasti: 1) Lisätään 14 artiklaan k alakohdan jälkeen uusi l alakohta seuraavasti: ”(l) liitteessä II olevassa 12 luvussa esitetyn mallin mukaisesti laadittu ENTRY-EVENTS sellaisten tiettyjen sorkka- ja kavioeläinten unioniin tuloa varten, jotka ovat peräisin unionista ja jotka siirretään kolmanteen maahan tai alueelle tapahtumiin, näyttelyihin, näytöksiin tai esityksiin osallistumista varten ja siirretään sen jälkeen takaisin unioniin.”; 2) Muutetaan liite II tämän asetuksen liitteen I mukaisesti.

2 artikla Muutetaan täytäntöönpanoasetuksen (EU) 2021/404 liite II tämän asetuksen liitteen II mukaisesti.

3 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 9 päivänä marraskuuta 2021. Komission puolesta Puheenjohtaja Ursula VON DER LEYEN

(1) EUVL L 84, 31.3.2016, s. 1.

(2) EUVL L 95, 7.4.2017, s. 1.

(3) Komission delegoitu asetus (EU) 2020/692, annettu 30 päivänä tammikuuta 2020, Euroopan parlamentin ja neuvoston asetuksen (EU) 2016/429 täydentämisestä tiettyjen eläinten, sukusolujen ja alkioiden ja eläinperäisten tuotteiden lähetysten unioniin saapumista ja saapumisen jälkeisiä siirtoja ja käsittelyä koskevien sääntöjen osalta (EUVL L 174, 3.6.2020, s. 379).

(4) Komission delegoitu asetus (EU) 2022/54, annettu 21 päivänä lokakuuta 2021, delegoidun asetuksen (EU) 2020/692 muuttamisesta siltä osin kuin on kyse lisävaatimuksista, jotka koskevat sellaisten tiettyjen sorkka- ja kavioeläinten unioniin saapumista, jotka ovat peräisin unionista ja jotka siirretään kolmanteen maahan tai alueelle tapahtumiin, näyttelyihin, näytöksiin tai esityksiin osallistumista varten ja siirretään sen jälkeen takaisin unioniin (Ks. tämän virallisen lehden s. 1).

(5) Komission täytäntöönpanoasetus (EU) 2021/403, annettu 24 päivänä maaliskuuta 2021, Euroopan parlamentin ja neuvoston asetusten (EU) 2016/429 ja (EU) 2017/625 soveltamissäännöistä siltä osin kuin on kyse eläinterveystodistusten malleista sekä yhdistettyjen eläinterveys- ja virallisten todistusten malleista tiettyjen maaeläinluokkien ja niiden sukusolujen ja alkioiden lähetysten unioniin tuloa ja jäsenvaltioiden välillä tapahtuvia siirtoja varten, tällaisia todistuksia koskevasta virallisesta sertifioinnista sekä päätöksen 2010/470/EU kumoamisesta (EUVL L 113, 31.3.2021, s. 1).

(6) Komission täytäntöönpanoasetus (EU) 2021/404, annettu 24 päivänä maaliskuuta 2021, sellaisten kolmansien maiden, alueiden tai niiden vyöhykkeiden luetteloiden vahvistamisesta, joista eläinten, sukusolujen ja alkioiden ja eläinperäisten tuotteiden saapuminen unioniin on sallittua Euroopan parlamentin ja neuvoston asetuksen (EU) 2016/429 mukaisesti (EUVL L 114, 31.3.2021, s. 1).